b'\n_START_ARTICLE_\nNada Zrim\xc5\xa1ek Slana\n_START_SECTION_\n\xc5\xbdivljenje in delo\n_START_PARAGRAPH_\nNada Zrim\xc5\xa1ek (v mati\xc4\x8dni knjigi Bernarda), poro\xc4\x8dena Slana, se je rodila v dru\xc5\xbeini gradbenega tehnika Jo\xc5\xbeeta in Marije Zrim\xc5\xa1ek (rojene Draksler). Prvo glasbeno vzgojo sta ji dala star\xc5\xa1a, ki sta oba pela v zborih, o\xc4\x8de je bil tudi zborovodja. V letih 1945\xe2\x80\x931948 je v Ljubljani kon\xc4\x8dala ekonomsko srednjo \xc5\xa1olo in med 1946\xe2\x80\x931948 ni\xc5\xbejo glasbeno \xc5\xa1olo, do 1951 je zasebno \xc5\xa1tudirala petje, od 1952 na srednji glasbeni \xc5\xa1oli in 1955 diplomirala. Sprva je bila zaposlena v banki (1948-1955), v sezoni 1955/1956 pa anga\xc5\xbeirana v mariborski Operi (po avdiciji pri Jakovu Cipciju) in tu ostala do upokojitve 1980. Je \xc4\x8dlanica Dru\xc5\xa1tva slovenskih glasbenikov, od 1986 \xc4\x8dastna \xc4\x8dlanica._NEWLINE_Prvi\xc4\x8d je nastopila 1951 v ljubljanski Operi kot Bal\xc4\x8dek v Desetem bratu Mirka Poli\xc4\x8da, potem v Mariboru v glavnih in vodilnih sopranskih vlogah in nastopila v okoli 50-ih opernih vlogah doma\xc4\x8dih in tujih skladateljev. Gostovala je z mariborskim ansamblom in samostojno v Ljubljani, na Reki in v Sarajevu, nastopala na koncertih operne glasbe v Mariboru in okolici ter pogosto na Radiu Ljubljana ter radijih Maribor, Sarajevo in Trst._NEWLINE_\xc5\xbde njen nastop na operni matineji Akademije za glasbo in srednje glasbene \xc5\xa1ole v Ljubljani je Danilo \xc5\xa0vara ocenil v \xc4\x8dasopisu Slovenski poro\xc4\x8devalec (1955, \xc5\xa1t. 131) kot najbolj\xc5\xa1i: \xc2\xbbGlasovno in igralsko bi na najvi\xc5\xa1jo stopnjo postavil Nado Zrim\xc5\xa1ek, ki je z absolutno kvalitetnim, mo\xc4\x8dnim in lepim sopranom ter talentirano igro izvedla arijo Nedde iz Gluma\xc4\x8dev\xc2\xab. Kritiki so ji priznavali lep glas in znanje, muzikalnost in intonan\xc4\x8dno zanesljivost, notranjo koncentracijo in odrsko spro\xc5\xa1\xc4\x8denost. O kreaciji \xc4\x8co-\xc4\x8do-san je Borut Loparnik menil, da je njena najlep\xc5\xa1a, \xc4\x8de ne najbolj\xc5\xa1a interpretacija oziroma lik, kakr\xc5\xa1nih na slovenskih odrih nismo do\xc5\xbeiveli veliko (Dialogi 1968). Nada Zrim\xc5\xa1ek Slana ima tudi priznanje Vrhunskega umetnika.'